เร่งฟื้นฟูดิน ช่วยเหลือเกษตรกรประสบภัยอุทกภัย แนะใช้สารเร่ง พด. 6
นางสาวเบญจพร ชาครานนท์ อธิบดีกรมพัฒนาที่ดิน เปิดเผยว่า จากการที่ประเทศไทยได้รับอิทธิพลจากพายุโซนร้อนเตี้ยนหมู่และพายุดีเปรสชันโกนเซิน ในเดือนกันยายนที่ผ่านมา ประกอบกับมีร่องมรสุมพัดปกคลุมทำให้เกิดฝนตกหนักติดต่อกันในหลายจังหวัด ส่งผลให้เกิดน้ำท่วมฉับพลันและน้ำป่าไหลหลาก สร้างความเสียหายต่อพื้นที่การเกษตร กรมพัฒนาที่ดิน เร่งให้ความช่วยเหลือ โดยกำหนดแนวทางการแก้ไขปัญหาสถานการณ์อุทกภัยในพื้นที่การเกษตรที่ได้รับความเสียหาย เพื่อฟื้นฟูดินและช่วยเหลือเกษตรกรที่ได้รับความผลกระทบ แบ่งความช่วยเหลือเป็น 2 ระยะ โดย 1 ระยะประสบอุทกภัย ให้สำนักงานพัฒนาที่ดินเขตและสถานีพัฒนาที่ดินจังหวัด ประเมินสถานการณ์ จัดชุดเฉพาะกิจลงพื้นที่ประสบอุทกภัย เพื่อให้ความช่วยเหลือเบื้องต้นและให้คำแนะนำเกี่ยวกับการดูแลจัดการดิน พืชและน้ำ ภายหลังน้ำลดให้เหมาะสมตามสภาพพื้นที่ สำหรับพื้นที่น้ำท่วมขังนาน อาจทำให้น้ำเน่าเสีย เกิดลูกน้ำและยุงรำคาญ ส่งผลเสียต่อสุขภาพอนามัยประชาชน แนะนำให้ใช้ผลิตภัณฑ์เทคโนโลยีชีวภาพ สารเร่งซุปเปอร์ พด.6 ซึ่งมีประสิทธิภาพในการย่อยสลายขยะสด ช่วยบำบัดน้ำเน่าเสียและขจัดกลิ่นเหม็นจากเศษอาหารเหลือทิ้งในครัวเรือน ระยะหลังน้ำลด หรือหลังจากสถานการณ์คลี่คลาย ได้เตรียมพร้อมช่วยเหลือและกำหนดแนวทางโดยให้หน่วยพัฒนาที่ดินจังหวัด เร่งสำรวจพื้นที่ของเกษตรกร/หมอดินอาสา ที่ได้รับความเสียหาย เพื่อปรับพื้นที่ให้สามารถใช้ประโยชน์ที่ดินได้โดยเร็วที่สุด กำหนดแนวทางให้ความรู้ทางวิชาการการฟื้นฟูพื้นที่หลังน้ำลด ให้คำแนะนำการใช้สารเร่งซุปเปอร์ พด. ต่างๆ เมล็ดปุ๋ยพืชสด ปุ๋ยหมักและปุ๋ยชีวภาพ ในการช่วยบำรุงฟื้นฟูสภาพดินหลังน้ำลดลง รวมทั้งแก้ไขปัญหาและฟื้นฟูพื้นที่การเกษตรตามชนิดพืชที่ปลูก โดยทั้งหมดนี้คือ แผนฟื้นฟูที่กรมพัฒนาที่ดินเร่งให้การช่วยเหลือฟื้นฟูพื้นที่อุทกภัย เพราะมุ่งหวังที่จะบรรเทาความเดือดร้อนให้กับเกษตรกรผู้ได้รับผลกระทบจากอุทกภัยและสร้างการรับรู้การจัดการดิน รวมทั้งการสนับสนุน ส่งเสริมให้เกษตรกรสามารถกลับมาใช้ชีวิตปกติ และสามารถกลับมาประกอบอาชีพเกษตรกรรมได้อย่างรวดเร็ว ผู้ที่สนใจทั่วไป สามารถขอรับบริการสารเร่งซุปเปอร์ พด.6 ได้ที่ สำนักงานพัฒนาที่ดินในเขต 1-12 สถานีพัฒนาที่ดินทุกจังหวัด หมอดินอาสาประจำหมู่บ้านในชุมชน หรือสอบถามรายละเอียดเพิ่มเติมได้ที่ กองเทคโนโลยีชีวภาพทางดิน กรมพัฒนาที่ดิน เขตจตุจักร กรุงเทพฯ